5 หุ้นวิ่งคึก! รับเปิดตัวไอโฟน 14 ตามนัด “ไทย” ขึ้น Tier 1 จองซื้อพร้อมอเมริกา 9 ก.ย.นี้
5 หุ้น “ไอโฟน” จับมือบวกคึก ขานรับ “แอปเปิล” เปิดตัวสินค้าใหม่ ขณะที่ “ไทย” ติดกลุ่มประเทศ Tier 1 ซึ่งแอปเปิลจะเปิดพรีออเดอร์ในวันที่ 9 ก.ย.นี้
5 หุ้น “ไอโฟน” จับมือบวกคึก ขานรับ “แอปเปิล” เปิดตัวสินค้าใหม่ ขณะที่ “ไทย” ติดกลุ่มประเทศ Tier 1 ซึ่งแอปเปิลจะเปิดพรีออเดอร์ในวันที่ 9 ก.ย.นี้
8 ก.ย. 2565

ผู้สื่อข่าวรายงานว่า วันนี้ (8 ก.ย.65) ณ เวลา 10:02 น. ราคาหุ้น บริษัท คอมเซเว่น จำกัด (มหาชน) หรือ COM7 อยู่ที่ระดับ 34.50 บาท บวก 0.50 บาท หรือ 1.47% สูงสุดที่ระดับ 34.75 บาท ต่ำสุดที่ระดับ 34.25 บาท ด้วยมูลค่าการซื้อขาย 91.23 ล้านบาท
ด้านราคาหุ้น บริษัท เอส พี วี ไอ จำกัด (มหาชน) หรือ SPVI อยู่ที่ระดับ 6.70 บาท บวก 0.10 บาท หรือ 1.52% สูงสุดที่ระดับ 6.70 บาท ต่ำสุดที่ระดับ 6.65 บาท ด้วยมูลค่าการซื้อขาย 2.62 ล้านบาท
ส่วนบริษัท คอปเปอร์ ไวร์ด จำกัด (มหาชน) หรือ CPW อยู่ที่ระดับ 4.74 บาท บวก 0.06 บาท หรือ 1.28% สูงสุดที่ระดับ 4.78 บาท ต่ำสุดที่ระดับ 4.74 บาท ด้วยมูลค่าการซื้อขาย 1.97 ล้านบาท
ขณะที่ บริษัท ซินเน็ค (ประเทศไทย) จำกัด (มหาชน) หรือ SYNEX อยู่ที่ระดับ 20.50 บาท บวก 0.30 บาท หรือ 1.49% สูงสุดที่ระดับ 20.60 บาท ต่ำสุดที่ระดับ 20.40 บาท ด้วยมูลค่าการซื้อขาย 5.65 ล้านบาท
ด้าน บริษัท เจ มาร์ท จำกัด (มหาชน) หรือ JMART อยู่ที่ระดับ 52.50 บาท บวก 0.25 บาท หรือ 0.48% สูงสุดที่ระดับ 52.75 บาท ต่ำสุดที่ระดับ 52.50 บาท ด้วยมูลค่าการซื้อขาย 17.49 ล้านบาท
โดยราคาหุ้นที่เกี่ยวข้องกับไอโฟนปรับตัวเพิ่มขึ้นต่อเนื่อง หลังเมื่อคืนที่ผ่านมา แอปเปิล อิงค์ จัดอีเวนต์ “Far Out” โดยมีการเปิดตัว iPhone 14 Series จำนวน 4 รุ่นตามคาด ได้แก่ iPhone 14, iPhone 14 Plus, iPhone 14 Pro และ iPhone 14 Pro Max
สำหรับ iPhone 14 Series มาพร้อมกับฟีเจอร์ Emergency SOS via Stellite ที่ทำให้ผู้ใช้สามารถส่งข้อความฉุกเฉินผ่านระบบดาวเทียม แม้อยู่ในสถานที่ซึ่งห่างไกล และไม่มีสัญญาณมือถือหรือ WiFi
พร้อมกันนี้แอปเปิลให้บริการ Emergency SOS ด้วยความร่วมมือกับ Globalstar โดยบริการดังกล่าวจะเปิดตัวในเดือนพ.ย. ซึ่งลูกค้าจะสามารถใช้บริการฟรีเป็นเวลา 2 ปี
อีกทั้งแอปเปิลเคาะราคา iPhone 14 ซึ่งมีหน้าจอ 6.1″ เริ่มต้นที่ 799 ดอลลาร์, iPhone 14 Plus หน้าจอ 6.7″ มีราคา 899 ดอลลาร์, iPhone 14 Pro หน้าจอ 6.1″ มีราคา 999 ดอลลาร์ และ iPhone 14 Pro Max หน้าจอ 6.7″ มีราคา 1,099 ดอลลาร์
โดยแอปเปิลเปิดเผยว่า iPhone 14 Series ทุกรุ่นจะไม่ใช้ SIM การ์ดแบบเดิม แต่จะเป็น digital eSIM ซึ่งสามารถรองรับเบอร์โทรศัพท์ได้หลายหมายเลข รวมทั้งมีความปลอดภัยมากขึ้น
นอกจากนี้มีรายงานว่า ไทยติดกลุ่มประเทศ Tier 1 ซึ่งแอปเปิลจะเปิดพรีออเดอร์ในวันที่ 9 ก.ย. และลูกค้าจะสามารถรับเครื่องในวันที่ 16 ก.ย.
ด้านผู้เชี่ยวชาญคาดว่า การมีฟีเจอร์ Emergency SOS จะทำให้บรรดาสาวกของแอปเปิลให้การตอบรับต่อ iPhone 14 อย่างคึกคัก
ขณะที่ บ็อบ โอดอนเนล จาก TECHnalysis Research กล่าวว่า ความสามารถในการส่งข้อความฉุกเฉินดังกล่าวจะทำให้สาวกแอปเปิลพากันอัพเกรด iPhone ที่ใช้อยู่ในปัจจุบัน โดย iPhone 14 จะทำให้รู้สึกปลอดภัย เนื่องจากผู้ใช้จะมีความมั่นใจในการติดต่อสื่อสารกับผู้อื่น แม้อยู่ในสถานที่อับสัญญาณ
“แม้นี่ไม่ใช่สิ่งที่คุณต้องใช้ทุกวัน แต่มันจะเปลี่ยนมุมมองของคุณต่อการใช้มือถือ” โอดอนเนล กล่าว